95/507/EY: Komission päätös, tehty 27 päivänä marraskuuta 1995, yhteisön rahoitusosuuden yksityiskohdista Animo-tietokoneverkon perustamiseksi Italiassa (Ainoastaan italiankielinen teksti on todistusvoimainen)



Virallinen lehti nro L 291 , 06/12/1995 s. 0053 - 0054



KOMISSION PÄÄTÖS, tehty 27 päivänä marraskuuta 1995, yhteisön rahoitusosuuden yksityiskohdista Animo-tietokoneverkon perustamiseksi Italiassa (Ainoastaan italiankielinen teksti on todistusvoimainen) (95/507/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 20 artiklan 2 kohdan, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (3), sellaisena kuin se on viimeksi muutettuna komission päätöksellä 94/370/EY (4), ja erityisesti sen 37 artiklan 1 kohdan, sekä katsoo, että Italia ei pystynyt käyttämään hyväkseen yhteisön rahoitusosuuden yksityiskohdista eläinlääkintäviranomaiset yhdistävän tietokoneverkon (Animo) perustamiseksi 22 päivänä heinäkuuta 1991 tehdyn komission päätöksen 91/426/ETY (5) mukaista yhteisön rahoitusosuutta, Italian viranomaiset ovat sen jälkeen allekirjoittaneet sopimuksen, joka takaa vaaditun yhteistyön Animo-palvelinkeskuksen kanssa, Italian viranomaiset ovat sitoutuneet toteuttamaan kaikki tarvittavat toimenpiteet tämän päätöksen täytäntöönpanemiseksi, ottaen huomioon saavutetun edistyksen ja Italian viranomaisten antaman sitoumuksen, olisi säädettävä yhteisön taloudellisesta tuesta, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Yhteisön osuudeksi Animo-tietokoneverkon perustamiseksi Italiassa vahvistetaan 50 prosenttia komission päätöksen 91/398/ETY (6) 2 artiklan 2 kohdan ensimmäisessä, toisessa ja kolmannessa luetelmakohdassa tarkoitettujen laitteiden osalta, kuitenkin enintään 2 000 ecua laitteet hankkinutta yksikköä kohden. 2. Yhteisön rahoitusosuus rajataan enintään 200 yksikköön. 2 artikla 1. Komissio korvaa Italialle 1 artiklassa tarkoitetut kulut seuraavien perusteella olevien asiakirjojen esittämistä vastaan: - hankintaa koskevat laskut tai niiden oikeaksi todistetut jäljennökset, - Italian viranomaisten ilmoitus julkisten hankintasopimusten tekemistä koskevien yhteisön säännösten soveltamisesta, - hankinnasta vastaavan viranomaisen tunnistetiedot ja laitteistolle annettu inventaarinumero, - vahvistus siitä, että tietoliikenneyhteys toimii. 2. Italian viranomaiset toimittavat kohdassa 1 tarkoitetut perusteena olevat asiakirjat viimeistään 1 päivänä heinäkuuta 1996. 3. Kohdassa 1 tarkoitetut palautukset kattavat kulut ilman arvonlisäveroa. 3 artikla Komissio voi tehdä tarkastuksia laitteiden olemassaolon ja toimivuuden toteamiseksi. Jos kyseisten laitteiden todetaan puuttuvan tai jos todetaan muita poikkeamia, toimivaltaiselle viranomaiselle esitetään huomautus asiasta. Nämä huomautukset voivat johtaa yhteisön rahoitusosuuden takaisinperintään kokonaan tai osittain päätöksen 91/398/ETY 2 artiklan mukaisten laitteiden määrän ja verkon toiminnalle aiheutuneiden seurausten mukaan. 4 artikla Tämä päätös on osoitettu Italian tasavallalle. Tehty Brysselissä 27 päivänä marraskuuta 1995. Komission puolesta Franz FISCHLER Komission jäsen (1) EYVL N:o L 224, 18.8.1990, s. 29 (2) EYVL N:o L 62, 15.3.1993, s. 49 (3) EYVL N:o L 224, 18.8.1990, s. 19 (4) EYVL N:o L 168, 2.7.1994, s. 31 (5) EYVL N:o L 234, 23.8.1991, s. 27 (6) EYVL N:o L 221, 9.8.1991, s. 30